หุ้นสหพัฒน์ขึ้นแรงถูกจีบซื้อคาร์ฟูร์
หุ้นที่ทำธุรกิจค้าปลีกส่วนใหญ่ยังคงได้รับความสนใจจากนักลงทุนอย่างต่อเนื่องในเช้าวันนี้ และซื้อขายในราคาที่สูงกว่าวันก่อน
8 ก.ค. 2553

หุ้นที่ทำธุรกิจค้าปลีกส่วนใหญ่ยังคงได้รับความสนใจจากนักลงทุนอย่างต่อเนื่องในเช้าวันนี้ และซื้อขายในราคาที่สูงกว่าวันก่อน 
นำโดย หุ้นบริษัทสหพัฒนพิบูล(SPC) ขยับขึ้นแรงถึง 36 บาทก่อนย่อมาซื้อขายแถว 30 บาทขายรับข่าวนายบุญชัย โชควัฒนา ประธานกรรมการ และกรรมการผู้อำนวยการ บริษัทสหพัฒนพิบูล ออกมายอมรับว่า คาร์ฟูร์ได้เสนอขายห้างในประเทศไทยให้แก่บริษัทฯเมื่อ 1-2 สัปดาห์ก่อน แต่ยังไม่มีการเสนอราคา และต้องศึกษาข้อมูลให้รอบคอบ เพราะต้องใช้เงินลงทุนสูง นอกจากนี้ราคาหุ้นในกลุ่มสหพัฒนบางตัว เช่น บริษัทสหพัฒนาอินเตอร์โฮลดิ้ง(SPI) ก็บวก 2.40บาทซื้อขายแถว 21.60 บาท  นับว่าได้รับความสนใจมากขึ้นผิดปกติ ซึ่งหุ้นของกลุ่มนี้จดทะเบียนซื้อขายในตลาดหุ้นเกือบ 20 บริษัท แต่ที่ผ่านมาไม่มีสภาพคล่องในการซื้อขาย  นักลงทุนส่วนใหญ่ซื้อเพื่อถือลงทุนระยะยาวรับเงินปันผล  ขณะที่หุ้นบริษัท เบอร์ลี่ ยุคเกอร์(BJC)  กลับอ่อนตัว แม้ว่าบริษัทได้ยอมรับว่าก็สนใจซื้อคาร์ฟูร์เช่นกัน แต่ราคาหุ้นขึ้นมาแรงติดต่อกัน 4 วัน จึงทำให้เกิดแรงขายทำกำไร และหากเปรียบเทียบศักยภาพกับกลุ่มสหพัฒนแล้วดูด้อยว่า แม้ว่าเบอร์ลี่ฯเป็นของเจ้าสัวเจริญ สิริวัฒนภักดีก็ตาม แต่เชื่อว่าหากคาร์ฟูร์ต้องการขายกิจการในประเทศไทยจริง ทางกลุ่มสหพัฒนฯน่าจะมีภาษีที่ดีกว่า ส่วนหุ้นบริษัทบิ๊กซี ซูเปอร์เซนต์(BCIG) ซึ่งมีกระแสข่าวว่าสนใจซื้อคาร์ฟูร์เช่นกัน เช้าวันนี้ราคาหุ้นยังเดินหน้าต่อเนื่องอีก 1.25บาท  ซื้อขายที่ 57.75 บาท